Diari Oficial de la Generalitat Valenciana


Sumari del DOGV 7623, del 25-09-2015 (2015/7678)

Notificació de la sentència dictada en el procediment de guarda i custòdia número 1145/2014.
--------------------------------------------------------------------------------------------

### Dades del document

Número de DOGV
:   7623

Data del DOGV
:   25-09-2015

Secció del DOGV
:   IV. ADMINISTRACIÓ DE JUSTÍCIA

Número del document
:   2015/7678


Organisme emissor
:   Jutjat de Primera Instància Número 7 de Castelló de la Plana

Tipus de document
:   Edicte

Notificació de la sentència dictada en el procediment de guarda i custòdia número 1145/2014. [2015/7678]  
Procediment: família, guarda, custòdia, aliment, fill menor no matrimonial no consensuat 001145/2014.  
Demandant: Francisco Javier Morales Santos.  
Procurador: Jesús Rivera Huidobro.  
Demandada: Isabel Ortiz Díaz.  
Procurador: -  
  
Pedro Moya Donate, secretari del Jutjat de Primera Instància número 7 de Castelló de la Plana, faig saber que en el judici a què es fa referència s'ha dictat la resolució la part dispositiva de la qual té el text literal següent:  
«Dispositiva  
Que estime parcialment la demanda formulada pel procurador Jesús Rivera Huidobro, en nom i representació de Francisco Javier Morales Santos, contra Isabel Ortiz Díaz, i decrete l'adopció de les mesures següents:  
  
1. La pàtria potestat sobre el fill menor comú, J., serà compartida per ambdós progenitors, i es necessitarà el consentiment d'ambdós o, si no n'hi ha, autorització judicial per a adoptar les decisions que afecten els aspectes més transcendents de la vida, salut, educació i formació del menor.  
En particular, queden sotmeses a este règim, i no podran ser adoptades unilateralment pel progenitor custodi, les decisions relatives a fixació del lloc de residència del menor, i els posteriors trasllats de domicili d'este que l'aparten del seu entorn habitual; les referides a l'elecció del centre escolar o institució d'ensenyament, públic o privat, i els seus canvis ulteriors; les relatives a l'orientació educativa, religiosa o laica, i a la realització pel menor d'actes de professió de fe o culte propis d'una confessió; el sotmetiment del menor, de menys de 16 anys, a tractaments o intervencions mèdiques preventives, curatives o quirúrgiques, incloses les estètiques, excepte els casos d'urgent necessitat; l'aplicació de teràpies psiquiàtriques o psicològiques al menor i la realització per este d'activitats extraescolars esportives, formatives o lúdiques, i, en general, totes aquelles que constituïsquen despeses extraordinàries que hagen de satisfer-se per ambdós progenitors.  
Notificada fefaentment a l'altre progenitor la decisió que un d'ells pretenga adoptar en relació amb el menor, en la qual demana el seu consentiment a la decisió projectada, s'entendrà tàcitament prestat este consentiment si en el termini de 10 dies naturals següents aquell no el denega expressament. En este supòsit serà necessària l'autorització prèvia judicial per a poder executar la decisió objecte de discrepància.  
Les decisions relatives a aspectes o matèries de la vida del menor diferents de les enunciades, i també les de prestació d'assistència sanitària en cas d'urgent necessitat, correspon adoptar-les al progenitor que tinga amb si el menor, en el moment en què la qüestió se suscite.  
  
El progenitor amb qui el menor conviu habitualment estarà obligat a informar l'altre progenitor de totes aquelles qüestions transcendentals en la vida del menor, respecte de les quals no puga este últim obtindre directament informació. El mateix deure té el progenitor amb qui no visca habitualment el fill respecte de les mateixes qüestions succeïdes en el temps que tinga amb si el menor.  
Els progenitors tenen dret a sol·licitar i obtindre de tercers, siguen persones físiques o jurídiques, públiques o privades, tota la informació que estiga en poder d'estos últims sobre l'evolució escolar i acadèmica del seu fill i el seu estat de salut física o psíquica.   
El progenitor custodi tindrà el deure d'entregar a l'altre progenitor, junt amb el fill menor, la documentació personal d'este (llibre de família, passaport, DNI, targeta sanitària, cartilla de vacunació), que serà tornada a aquell en reintegrar-li el menor a la finalització de l'estada.  
  
Mentre la mare residisca en l'estranger, la pàtria potestat serà exercida exclusivament pel pare.  
2. S'atribuïx al pare la custòdia del fill menor.  
3. S'establix el règim de visites següent entre la mare i el fill:  
  
A) Mentre la mare residisca fora d'Espanya: la mitat dels períodes vacacionals de Nadal, Setmana Santa i estiu (estes últimes comprendran els mesos de juliol i agost, alterns), correspon a la mare la primera meitat dels períodes vacacionals en els anys parells i la segona meitat en els anys imparells.  
B) Quan la mare torne a fixar la seua residència a Espanya: les visites s'ampliaran amb caps de setmana alterns, des de l'eixida del col·legi el divendres fins a les 20.00 hores del diumenge.  
En tots els casos, la mare o un familiar autoritzat per ella arreplegaran i tornaran el fill en el domicili del pare a l'inici i final de cada visita.  
  
4. La mare abonarà, en concepte de pensió d'aliments per al fill, la suma de 150 euros mensuals, que ingressarà dins dels cinc primers dies de cada mes en el compte bancari que designe el pare, i que s'actualitzaran anualment d'acord amb les variacions de l'índex de preus al consum.  
5. Les despeses extraordinàries que genere el fill seran abonades per ambdós progenitors a parts iguals.  
6. Es prohibix traure el fill del territori de la Unió Europea sense el consentiment exprés d'ambdós progenitors o, si n'hi ha, autorització judicial.  
Tot això sense realitzar imposició expressa de costes a cap litigant.  
  
Notifiqueu esta resolució a les parts, i feu-los saber que en contra es pot interposar un recurs d'apel·lació en el termini de 20 dies, el qual no suspendrà l'eficàcia de les mesures acordades.  
De conformitat amb la disposició addicional 15 de la Llei Orgànica del Poder Judicial, introduïda per l'article 1.19 de la Llei Orgànica 1/2009, de 3 de novembre, per a interposar el recurs d'apel·lació, la part recurrent haurà de constituir un depòsit de 50 euros, que haurà de consignar en el compte de consignacions d'este jutjat, i no es podrà admetre a tràmit el recurs si no s'ha constituït el depòsit.  
  
Esta és la meua sentència, que pronuncie, mane i firme. El jutge.  
Publicació. L'anterior sentència ha sigut llegida i publicada pel jutge que l'ha dictada, mentre estava constituït en audiència pública, en el mateix dia del seu pronunciament, davant del secretari judicial. En done fe.»  
  
Atés que es desconeix el domicili o residència actuals de la part demandada, s'ha ordenat la publicació d'este edicte al tauler d'anuncis del jutjat, per a portar a efecte la diligència de notificació.  
  
  
Castelló de la Plana, 17 de setembre de 2015.- El secretari judicial: Pedro Moya Donate.